八駿圖
作者：蕭立之
朝代：宋

paragraphs: 穆王八駿真八龍，萬里歷塊追長風。
齊州羶惡塵土境，夜宴阿母瑶池宮。
人間亦有千年絹，包裹神奇夜光現。
畫師那計馬腹羞，當時下筆親曾見。
詩人多事管閑愁，却笑重來不到頭。
一聲黄竹斷歸夢，枉使徐土成荒丘。
尤物移人吁可怕，此圖至今負高價。
君不見華陽有馬閑且都，無人畫作武成圖。